FI Euroopan unionin virallinen lehti L 38/37

KOMISSION TÄYTÄNTÖÖNPANOASETUS (EU) 2017/256,

annettu 14 päivänä helmikuuta 2017,

Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta annetun täytäntöönpanoasetuksen (EU) 2016/1150 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 (1) kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 ja erityisesti sen 54 artiklan a, c ja e alakohdan,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (2) ja erityisesti sen 62 artiklan 2 kohdan a alakohdan,

sekä katsoo seuraavaa:

(1) Komission täytäntöönpanoasetuksen (EU) 2016/1150 (3) 1 artiklan 1 kohdassa säädetään, että asetuksen (EU) N:o 1308/2013 41 artiklan 1 kohdassa tarkoitetun tukiohjelmaluonnoksen on katettava viisi varainhoitovuotta 2014–2018. Jatkuvuuden varmistamiseksi tukiohjelmien välillä vuosille 2019–2023 olisi vahvistettava uusi viiden vuoden tukiohjelmaluonnos. Ottaen huomioon, että nykyisessä monivuotisessa rahoituskehyksessä säädetään yhteisen maatalouspolitiikan rahoittamisesta vuoteen 2020 saakka, on tarpeen säätää määrärahojen saatavuudesta vuodesta 2021 eteenpäin. Johdonmukaisuuden vuoksi on tarpeen vahvistaa mallit kansallisten tukiohjelmien toimittamista varten kaudelle 2019–2023.

(2) Täytäntöönpanoasetuksen (EU) 2016/1150 4 artiklan 3 kohdassa ja 5 artiklan 3 kohdassa on tarpeen korvata ilmaisu ”tuensaaja” ilmaisulla ”hakija”, koska kyseiset säännökset koskevat hakumenettelyä. Lisäksi jälkimmäinen ilmaisu olisi lisättävä 30 artiklan 1 kohtaan ja 2 kohdan a alakohtaan, koska kyseiset säännökset koskevat muun muassa tukihakemusten hallinnollisia tarkastuksia.

(3) Lisäksi on tarpeen muuttaa täytäntöönpanoasetuksen (EU) 2016/1150 liitteissä I–V esiintyvien toimenpiteiden nimet kyseisen asetuksen artiklaosan sanamuotoa vastaaviksi ja menekinedistämistoimenpiteen osalta antaa jäsenvaltioille tarkempaa tietoa vaadittavista tiedoista myös ohjelmakaudelle 2014–2018.

(4) Sen vuoksi täytäntöönpanoasetusta (EU) 2016/1150 olisi muutettava.

(5) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan täytäntöönpanoasetus (EU) 2016/1150 seuraavasti:

1) Korvataan 1 artiklan 1 kohta seuraavasti: ”1. Asetuksen (EU) N:o 1308/2013 41 artiklan 1 kohdassa tarkoitetun tukiohjelmaluonnoksen on katettava seuraavat viisivuotiskaudet: a) varainhoitovuodet 2014–2018; b) varainhoitovuodet 2019–2023. 1a. Jäsenvaltioiden on toimitettava komissiolle tukiohjelmaluonnoksensa varainhoitovuosille 2019–2023 1 päivään maaliskuuta 2018 mennessä. Jos varainhoitovuodelle 2021 ja sitä seuraaville vuosille varattuja kansallisia määrärahoja muutetaan kyseisen päivämäärän jälkeen, jäsenvaltion on mukautettava tukiohjelmaansa vastaavasti. Jäsenvaltioiden on toimitettava komissiolle tukiohjelmaehdotuksensa varainhoitovuosille 2019–2023 sähköisesti liitteessä I a esitetyn mallin mukaisesti. Jäsenvaltioiden on toimitettava komissiolle tiedot varainhoitovuosien 2019–2023 tukiohjelmaehdotuksen määrärahoista sähköisesti liitteessä II a esitetyn mallin mukaisesti.”

2) Korvataan 2 artiklan 2 kohta seuraavasti: ”2. Edellä 1 kohdassa tarkoitetut muutokset on ilmoitettava tukiohjelmassa, joka on toimitettava komissiolle käyttämällä liitteessä I tai liitteessä I a vahvistettua mallia ja jonka on sisällettävä a) ehdotettujen muutosten syyt; b) rahoitusselvityksen päivitetty versio käyttämällä liitteessä II tai liitteessä II a vahvistettua mallia, kun tukiohjelmaan tehdyt muutokset johtavat määrärahojen tarkistamiseen.”

3) Korvataan 3 artiklan f alakohta seuraavasti: ”f) tämän asetuksen liitteen II tai liitteen II a mukainen yleinen rahoitusselvitys;”

4) Korvataan 4 artiklan 3 kohta seuraavasti: ”3. Hakijoiden, jotka aikovat esittää maksupyyntöjensä tueksi rahoitusselvityksiä koskevia lausuntoja 41 artiklan mukaisesti, on ilmoitettava aikomuksestaan toimivaltaiselle viranomaiselle hakemuksen toimittamisen yhteydessä.”

5) Korvataan 5 artiklan 3 kohta seuraavasti: ”3. Hakijoiden, jotka aikovat esittää maksupyyntöjensä tueksi rahoitusselvityksiä koskevia lausuntoja 41 artiklan mukaisesti, on ilmoitettava aikomuksestaan toimivaltaiselle viranomaiselle hakemuksen toimittamisen yhteydessä.”

6) Korvataan 18 artiklan 2 kohdan ensimmäinen alakohta seuraavasti: ”Jäsenvaltioiden on vahvistettava asetuksen (EU) N:o 1308/2013 52 artiklan 3 kohdassa tarkoitettu tuen määrä ja keräyskustannuksiin myönnettävä korvaus tämän artiklan 1 kohdassa säädetyissä rajoissa puolueettomin ja syrjimättömin perustein. Niiden on ilmoitettava molemmat määrät asianomaisissa kohdissa, kun käytetään tämän asetuksen liitteissä I, I a, III, IV ja IV a vahvistettuja malleja.”

7) Muutetaan 19 artikla seuraavasti: a) korvataan 2 kohta seuraavasti: ”2. Jäsenvaltioiden on annettava komissiolle samaan aikaan 1 kohdassa tarkoitetun kertomuksen kanssa tukiohjelmaansa kuuluvien toimenpiteiden täytäntöönpanoon liittyvät taloudelliset ja tekniset tiedot käyttämällä liitteessä IV tai liitteessä IV a esitettyä mallia. Näissä tiedoissa on kunkin varainhoitovuoden ja toimenpiteen osalta viitattava seuraaviin: a) viisivuotiskauden ne varainhoitovuodet, joiden osalta menot ovat jo toteutuneet: tosiasialliset tekniset tiedot ja menoselvitys, joka ei saa missään tapauksessa ylittää asetuksen (EU) N:o 1308/2013 liitteessä VI jäsenvaltiolle vahvistettua talousarviorajaa; b) seuraavien varainhoitovuosien osalta tukiohjelman suunnitellun täytäntöönpanojakson loppuun: suunnitellut tekniset tiedot ja menoennuste asetuksen (EU) N:o 1308/2013 liitteessä VI jäsenvaltiolle vahvistettuun talousarviorajaan asti ja rahoitusselvityksen viimeisimmän version mukaisesti; tiedot toimitetaan käyttämällä tämän asetuksen liitteessä II tai liitteessä II a vahvistettua mallia tämän asetuksen 2 artiklan mukaisesti.” b) korvataan 4 kohta seuraavasti: ”4. Jäsenvaltioiden on esitettävä komissiolle 1 päivään maaliskuuta 2017, 1 päivään maaliskuuta 2019, 1 päivään maaliskuuta 2022 ja 1 päivään maaliskuuta 2024 mennessä arvio tukiohjelman kustannustehokkuudesta ja hyödyistä sekä arvio siitä, miten sen tehokkuutta voi kasvattaa. Nämä arvioinnit on toimitettava käyttämällä liitteessä III esitettyä mallia, niihin on liitettävä taloudelliset ja tekniset tiedot liitteessä IV tai liitteessä IV a esitetyn mallin mukaisesti, ja niiden on koskettava kaikkia asianomaisen viisivuotiskauden edellisiä vuosia. Lisäksi päätelmiin on sisällyttävä seuraavat seikat: a) C1: Tukiohjelman kustannustehokkuuden ja hyötyjen arviointi; b) C2: Keinot tukiohjelman tehokkuuden lisäämiseksi.”

8) Korvataan 20 artiklan 3 kohta seuraavasti: ”3. Jäsenvaltioiden on ilmoitettava, myönnetäänkö valtiontukea, ja vastaava määrä asiaa koskevissa kohdissa, kun käytetään liitteissä I, I a, III, IV, IV a ja V vahvistettuja malleja.”

9) Muutetaan 30 artikla seuraavasti: a) korvataan 1 kohdan ensimmäinen alakohta seuraavasti: ”Hallinnolliset tarkastukset on tehtävä kaikkien hakijan, tuensaajan tai kolmannen osapuolen toimittamien tukihakemusten, maksupyyntöjen tai muiden ilmoitusten ja muutospyyntöjen osalta, ja niiden on katettava kaikki seikat, jotka on mahdollista ja tarkoituksenmukaista tarkastaa hallinnollisilla tarkastuksilla.” b) korvataan 2 kohdan a alakohta seuraavasti: ”a) hakijan tukikelpoisuus.”

10) Korvataan liitteet I–V tämän asetuksen liitteessä olevalla tekstillä.

2 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä helmikuuta 2017. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) EUVL L 347, 20.12.2013, s. 549.

(3) Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).